S. Kubánek, poslanec: (2006-12-07):
V predloženom návrhu rozpočtu má svoje miesto aj oblasť telovýchovy a športu, ktorá je síce v centre pozornosti tých najširších vrstiev obyvateľstva, ale prístup k riešeniu mnohých zložitých a vážnych problémov bol v minulých rokoch zo strany bývalých vlád aj parlamentu nedostatočný až ľahostajný. Tento fakt spôsobil, že telesná výchova a šport sa dostali do veľmi zložitej situácie. Finančné prostriedky stanovené v štátnych rozpočtoch boli pomerne vysoké, ale ich využívanie nebolo vždy najsprávnejšie. A čo je najhoršie, nikto z kompetentných si podrobnejšie nevšímal, aká je ich účinnosť, čo priniesli a ako prispeli na ceste za vyššiu kvalitu športu. Zanedbávanie športu a turistiky sa výrazne prejavuje aj na zdravotnom stave našich občanov. Viem, že navrhovaný rozpočet nie je harmonika, a preto nehodlám z tohto miesta bojovať o jeho zvýšenie v spomínanej oblasti. Čísla uvedené v návrhu sú zhruba na úrovni minulých rokov. Týkajú sa športu pre všetkých a záujmovú činnosť na školách. Stanovená suma predstavuje 60 mil. Štátna športová reprezentácia a rozvoj športových odvetví by mali mať k dispozícii 486 mil. a športová talentovaná mládež 160 mil. Materiálno-technický rozvoj športu má v rozpočte vyše 255 mil. Na koordináciu projektov prierezovej činnosti a podporu riadených organizácií si vyžiada 58 mil. korún. Napriek tomu chcem upozorniť, že vzhľadom na potreby našej telesnej výchovy a športu vynakladáme aj v porovnaní s okolitými štátmi na túto oblasť málo. Ona je totiž veľmi dôležitá nielen z hľadiska už spomínaného zdravia národa a mladej generácie či z hľadiska možnosti zábavy pre všetkých obyvateľov a športovania vôbec, ale aj z pohľadu reprezentácie Slovenska doma i v zahraničí a najmä na olympijských hrách. Nemali by sme zabúdať, že vláda Slovenskej republiky je zo zákona povinná utvárať pre športovanie obyvateľstva podmienky. Od vzniku samostatného Slovenska úroveň našej telovýchovy a športu sústavne klesá. Minulé vlády na šport akoby zabudli, na utvorenie jeho štruktúr nepreukázali dosť síl a vznikol chaos. Slovenský zväz telesnej výchovy sa dostal do zložitej situácie, prestal byť pre vládu partnerom a iná vedúca, skutočne partnerská organizácia nevznikla. Už 15 rokov vládne v telovýchovnom hnutí nejednotnosť, čím trpí najmä mládež, ale aj celé hnutie od vyhľadávania talentov až po štátnu reprezentáciu. Je na nás, ale aj na súčasnej vláde, na Ministerstve školstva Slovenskej republiky, osobitne jeho sekcií, aj na vládnom splnomocnencovi, aby sme tento stav čo najskôr začali naprávať. Zaväzuje nás k tomu, vážené pani poslankyne, vážení páni poslanci, aj programové vyhlásenie vlády. Píše sa v ňom, že konečne uzrie svetlo sveta zákon o športe, ktorý by mal v plnej miere prevziať komunitárnu úpravu športu v rámci Európskej únie s dôrazom na boj proti dopingu i násiliu na štadiónoch s cieľom podpory štátnej reprezentácie, regionálneho, mládežníckeho i akademického športu. Zákon bude musieť riešiť aj metodiku pre rozdeľovanie finančných prostriedkov, čo je doteraz dlhodobý problém. Tým vznikne aj úloha pripraviť kategorizáciu športov. Nie je totiž možné, aby štát podporoval viac než 100 slovenských športov, ktoré si robia nároky na podporu zo štátneho rozpočtu. Treba vytvoriť viaczdrojové rozdeľovanie financií športu. Vláda bude musieť podporovať najmä rozvoj mládežníckeho športu v školách a zabezpečiť aj nárast financovania. Vláda Slovenskej republiky prisľúbila prehodnotiť aj zákon o hazardných hrách, zákon o dani z príjmov i o účtovníctve, dotýkajúci sa mimovládnych občianskych združení vrátane športových spolkov. Dôležité bude pripraviť aj novú organizačnú štruktúru riadenia slovenského športu i reprezentácie, prehĺbiť kompetencie samosprávnych krajov, aby mohli aj samostatne rozvíjať športovú politiku na svojich územiach. V programovom vyhlásení je aj prísľub, že sa budú renovovať centrá voľného času pre mládež a obyvateľov, k čomu treba pripraviť zákon o mládeži, ktorý podporí najmä mimoškolské aktivity a uvedie do života projekt Otvorená škola. Aj Asociácia telovýchovných jednôt a klubov už vypracovala niekoľko návrhov na skvalitnenie telesnej kultúry v Slovenskej republike. Tiež sa domnieva, že štát, ale aj kraje, mestá a obce majú vytvárať podmienky na športovanie. Žiada zabezpečenie plnenia Národného programu športu, ktorý zatiaľ platí. Ďalej zvýšiť príspevky zo štátneho rozpočtu pre šport na úroveň okolo 1,7 mld. korún v roku 2007 s tým, že na výstavby národných štadiónov pre hokej a futbal by sa mali nájsť peniaze mimo zvýšenia kapitoly určenej pre šport. Asociácia telovýchovných jednôt tiež navrhuje previesť štátnu akciovú spoločnosť TIPOS zo zákona na akcionárov, ktorými by mali byť športové spolky, prípadne ponechať kontrolnú akciu štátu. Nový splnomocnenec vlády si vytýčil viacero hlavných úloh, ako zvýšiť úroveň slovenského športu. Hodlá zdemokratizovať šport a sprístupniť ho verejnosti. K tomu budú potrebné viaceré systémové opatrenia. Treba podľa neho vyvolať závislosť od športu a vieru v jeho blahodarné účinky. Sú na to už pripravené viaceré opatrenia. Zdravie má byť totiž národnoštátnym záujmom a sociálny štát môže pre to veľa urobiť. Po rokoch stagnácie a úpadku nášho športu zdá sa, že treba začať od začiatku. Slovenský zväz telesnej kultúry v ostatných rokoch nezvládol ani nemohol zvládnuť úlohu riadiacej organizácie nášho športu. Zastrešujúcu organizáciu športového hnutia, ktorá by ho reprezentovala voči vláde a parlamentu, treba rozhodne vytvoriť. A pripraviť aj účinnejší systém rozdeľovania peňazí zo štátneho rozpočtu. Pri tom by mali všetci zodpovední a zainteresovaní športovej problematike pomáhať. Úlohy, zdá sa, sú jasné, iba ich čo najskôr uviesť do života. Aj sekcia štátnej starostlivosti o šport pri ministerstve školstva si vytýčila hlavné úlohy. Chce zjednotiť športové spolky, aby pri riešení problémov postupovali spoločne. Prostriedky zo štátneho rozpočtu hodlá rozdeľovať podľa nových zásad a podmienok. Diferencovať športové odvetvia a vrátiť športové súťaže do škôl. K iniciatíve ozdraviť slovenský šport sa hlási aj náš Slovenský olympijský výbor. Dámy a páni, v telovýchovnom hnutí pracujem mnoho rokov a dôverne poznám mnohé zložitosti a problémy, ktoré v našom športe pretrvávajú a čakajú na riešenie. V tejto súvislosti si dovoľujem tvrdiť, že programové vyhlásenie vlády je také, čo sa oblasti športu týka, aké tu ešte nebolo. Prihováram sa za jednotnú riadiacu organizáciu, no najmä za zákon o športe, podľa ktorého by sa mali začať nedostatky odstraňovať. Všetci, čo pôsobíme v telovýchovnom hnutí, ale aj mnohí priaznivci športu, vieme ako na to a za pomoci všetkých zainteresovaných by sa mohlo podariť v krátkom čase posunúť našu telovýchovu a šport aspoň o triedu vyššie pri lepšej organizácii i pri hľadaní nových finančných zdrojov aj popri peniazoch zo štátneho rozpočtu, ktoré však bude potrebné aspoň v budúcnosti podstatne zvýšiť. Ďakujem za pozornosť. (Potlesk.)